Šta će biti na mijestu Svjetskog trgovinskog centra u New Yorku. 17/7/02 - 2002-07-17
Uz memorijalni centar, planovi sadrže obnovu kancelarijskog i maloprodajnog prostora, kao i hotela.
U New Yorku je objelodanjeno šest prijedloga urbanističkih planova za obnovu lokaliteta Ground Zero na kojem se nalazio Svjetski trgovinski centar. Svakim od šest planova predviđeno je mnogo poslovnog prostora i naravno planovi za izgradnju prostranog memorijalnog kompleksa. Svih šest prezentiranih prijedloga urbanističkih planova uključuje veliki, zelenilom bogati memorijalni park površine od 4 do 10 jutara a koji bi bio posvećen ubijenim civilima i spasiocima čiji broj premašuje cifru od 2 800. Svakim od planova predložena je izgradnja 4 do 6 zgrada koje bi bile visoke od 45 do 80 spratova ali niti jedna ne bi dostizala visinu tornjeva Svjetskog trgovinskog centra od 110 spratova. Prema planovima, na krovu nekih od ovih zgrada bila bi postavljena televizijska antena jednaka onoj koja se nalazila na vrhu Svjetskog trgovinskog centra. Planove je izabrala arhitektonska firma Beyer, Blinder i Belle koju je za to ovlastila Korporacija za razvoj donjeg južnog Manhettana - javna služba zadužena za obnovu i razvoj. Svih šest planova prioritet daje spomeniku žrtvama što se očituje i u nazivima koji su dati čitavom kompleksu: Memorial Plaza, Memorial Square, Memorial Triangle, Memorial Garden, Memorial Park i Memorial Promenade. Svi planovi sadrže zahtjev za obnovom 11 miliona kvadratnih stopa kancelarijskog prostora, 600 000 kvadratnih stopa maloprodajnog prostora i 600 000 kvadratnih stopa za hotel. O ovim planovima će se raspravljati, u subotu 20. jula, na masovnom javnom skupu koji će biti održan u New Yorku. Očekuje se da će sastanku prisustvovati pet hiljada ljudi- stanovnici New Yorka, rodbina žrtava, poslovni ljudi i lobisti. Jedno od pitanja na koje još treba odgovoriti je, na kojem dijelu lokacije Grand Zero i koliku površinu će zauzimati spomenički kompleks.Veliki broj porodica žrtava želi da ovaj kompleks bude izgrađen tačno na mjestu gdje su se nalazili tornjevi Svjetskog trgovinskog centra ali ova ideja je zastupljena u samo dva od šest prijedloga urbanističkih planova za obnovu. Posebni projekti će biti otvoreni za nadmetanje na međunarodnom nivou. Detaljniji planovi o tome biće objavljeni krajem ove godine.